**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**Οκτώβριος 2024**

**ΠΙΝΑΚΑΣ ΠΕΡΙΕΧΟΜΕΝΩΝ**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc182223273)

[Α. Πρόγραμμα «ΑΝΤΑΓΩΝΙΣΤΙΚΟΤΗΤΑ 2021-2027» Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ» 3](#_Toc182223274)

[Β.«Ενισχύσεις καταδυτικού τουρισμού» Υποέργο 7: Καταδυτικός και υποβρύχιος τουρισμός 6](#_Toc182223275)

[2. ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ 10](#_Toc182223276)

[Α. Participatory Design 10](#_Toc182223277)

[3. ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ 13](#_Toc182223278)

[Α. Οδηγίες εφαρμογής των διατάξεων της παρ, 4 του άρθρου 8, της παρ.3 του άρθρου 9 του άρθρου 10 του ν. 4982/2022 και των άρθρων 45 και 51 παρ. 3, όπως ισχύουν, του ν.998/1979 13](#_Toc182223279)

[B. Απόφαση τροποποίησης του από 10 Σεπτεμβρίου 2024 Δημόσιου Διεθνούς Διαγωνισμού με τη Διαδικασία Ανταγωνιστικού Διαλόγου για την ανάθεση Σύμβασης Παραχώρησης του έργου: «Ανάπτυξη, αδειοδότηση, κατασκευή, λειτουργία, εκμετάλλευση και συντήρηση Επιχειρηματικού Πάρκου στο ακίνητο του πρώην Στρατοπέδου Γκόνου της ΓΑΙΑΟΣΕ ΑΕ» 20](#_Toc182223280)

[4. ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ 22](#_Toc182223281)

[Α. Προγράμματα επαγγελματικής κατάρτισης χειριστών περονοφόρων μέχρι 2.500kg 22](#_Toc182223282)

[5. ΘΕΜΑΤΑ ΣΥΣΤΗΜΑΤΩΝ ΔΙΑΧΕΙΡΙΣΗΣ & ΠΙΣΤΟΠΟΙΗΣΗΣ ΠΡΟΪΟΝΤΩΝ 24](#_Toc182223283)

[Α. Ερμηνεία και Έκταση Δημιουργικής Ελεγκτικής Προληπτικός & Κατασταλτικός Έλεγχος 24](#_Toc182223284)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Πρόγραμμα «ΑΝΤΑΓΩΝΙΣΤΙΚΟΤΗΤΑ 2021-2027» Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ»**

**Εισαγωγή**

Πολλές μικρομεσαίες επιχειρήσεις βρίσκονται σε αναμονή για την εκκίνηση της δράσης «Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ», η οποία έχει ήδη προδημοσιευθεί και θα υλοποιηθεί και στις δεκατρείς (13) Διοικητικές Περιφέρειες της χώρας.

Αφορά την υποστήριξη μικρομεσαίων επιχειρήσεων δυναμικότητας 20-50 απασχολουμένων (Eτήσιες Mονάδες Eργασίας - EME) για την ανάπτυξη και εφαρμογή σχεδίων προσαρμογής τους σε απαιτήσεις σύγχρονης οργανωτικής λειτουργίας και ανάπτυξης δεξιοτήτων του προσωπικού τους, με έμφαση σε θέματα επιλογών «πράσινης» διαχείρισης, ψηφιακού εκσυγχρονισμού, εξωστρέφειας και διαχείρισης εφοδιαστικής αλυσίδας.

**Προϋπολογισμός δράσης και επιχειρηματικών σχεδίων**

Η Δράση θα υλοποιηθεί με πόρους του Προγράμματος «Ανταγωνιστικότητα» του ΕΣΠΑ 2021 – 2027 συνολικού ύψους **30.000.000€** για το σύνολο της Χώρας.

Ο επιχορηγούμενος προϋπολογισμός κάθε σχεδίου κυμαίνεται **από 25.000€ έως και 130.000€** και δεν δύναται να υπερβαίνει τον υψηλότερο κύκλο εργασιών που επετεύχθη σε μία από τις τρεις τελευταίες (ή λιγότερες εφόσον η επιχείρηση δεν διαθέτει τρεις) διαχειριστικές περιόδους που προηγούνται του έτους υποβολής της αίτησης χρηματοδότησης με ανώτατο όριο το ποσό τις 130.000€.

**Επιλέξιμες επιχειρήσεις**

Πρόταση μπορούν να υποβάλλουν υφιστάμενες μικρομεσαίες επιχειρήσεις, οι οποίες είχαν κατά το έτος 2023, τουλάχιστον 20 EME απασχόλησης. Επιλέξιμες δύνανται να είναι επιχειρήσεις όλων των κλάδων της οικονομίας, πλην των επιχειρήσεων πρωτογενούς τομέα.

Οι μη επιλέξιμοι κωδικοί αριθμοί δραστηριοτήτων (ΚΑΔ), θα ορισθούν στην αναλυτική Πρόσκληση της Δράσης.

**Προϋποθέσεις συμμετοχής**

Οι βασικές προϋποθέσεις συμμετοχής των δυνητικά ωφελούμενων επιχειρήσεων είναι οι ακόλουθες:

1. Να πραγματοποιήσουν το επιχειρηματικό σχέδιο αποκλειστικά σε μία Κατηγορία Περιφέρειας
2. Να έχουν τουλάχιστον δύο (2) πλήρεις κλεισμένες διαχειριστικές χρήσεις πριν την ημερομηνία ηλεκτρονικής υποβολής της αίτησης χρηματοδότησης
3. Να μην δραστηριοποιούνται ουσιωδώς (Κύριος ΚΑΔ ή ΚΑΔ μεγαλύτερων εσόδων) σε έναν (1) μη επιλέξιμο ΚΑΔ δραστηριότητας, πριν την ημερομηνία ηλεκτρονικής υποβολής της αίτησης χρηματοδότησης
4. Να έχουν είκοσι (20) τουλάχιστον ΕΜΕ εξαρτημένης εργασίας το έτος 2023. Τούτο θα επιβεβαιώνεται βάσει των δηλωθέντων στοιχείων που τηρούνται για την επιχείρηση αυτή στο πληροφοριακό σύστημα ΕΡΓΑΝΗ.
5. Να λειτουργούν νόμιμα
6. Να λειτουργούν αποκλειστικά ως επιχειρήσεις εταιρικού/εμπορικού χαρακτήρα
7. Να πληρούν τις προϋποθέσεις εφαρμογής του Καν. ΕΕ 2023/2831 (De Minimis) στον οποίο στηρίζεται η Δράση.

**Επιλέξιμες δαπάνες**

* Συμβουλευτικές υπηρεσίες σε θέματα επιχειρηματικής λειτουργίας, οργανωτικών συστημάτων, ανάπτυξης ανθρώπινου δυναμικού και διάγνωσης αναγκών της επιχείρησης.
* Ανάπτυξη "soft" δεξιοτήτων των εργαζομένων οι οποίες σχετίζονται με τις κοινωνικές, συναισθηματικές και διαπροσωπικές επιπτώσεις που έχει η χρήση τεχνολογιών, μεταβολές στις συνθήκες εργασίας, αντιμετώπιση έκτακτων καταστάσεων και άλλα συναφή θέματα (εντός της επιχείρησης)
* Κατάρτιση εργαζομένων σε αντικείμενα αιχμής, όπως περιβαλλοντικής διαχείρισης και «πράσινων» επιλογών δραστηριοποίησης, ψηφιακού εκσυγχρονισμού, προαγωγής της εξωστρέφειας, διαχείρισης εφοδιαστικής αλυσίδας, τεχνικών δεξιοτήτων διαφόρων ειδικοτήτων (αναλόγως του τομέα δραστηριότητας επιχείρησης).
* Πιστοποίηση μαθησιακών αποτελεσμάτων
* Νέα θέση εργασίας εξειδικευμένου και υψηλών προσόντων προσωπικού που σχετίζεται με τους στόχους της Δράσης ή με θέματα ανάπτυξης ανθρώπινου δυναμικού (με διατήρηση τουλάχιστον 6 μήνες μετά τη λήξη της ενίσχυσης της) (θα ορίζονται συγκεκριμένα προσόντα).

**Διάρκεια υλοποίησης**

Η μέγιστη διάρκεια ολοκλήρωσης του φυσικού και οικονομικού αντικειμένου του επιχειρηματικού σχεδίου **δεν μπορεί να υπερβαίνει τους είκοσι τέσσερεις (24) μήνες**, από την ημερομηνία έκδοσης της Απόφασης Ένταξης.

**Αξιολόγηση Αιτήσεων**

Οι αιτήσεις χρηματοδότησης θα υποβάλλονται μόνον ηλεκτρονικά μέσω του Ολοκληρωμένου Πληροφοριακού Συστήματος Διαχείρισης Κρατικών Ενισχύσεων (ΟΠΣΚΕ). Η μεθοδολογία που θα εφαρμοστεί για την αξιολόγηση της δράσης είναι η **Άμεση Αξιολόγηση**.

Η προθεσμία και ο τρόπος υποβολής, τα απαιτούμενα δικαιολογητικά, οι υποχρεώσεις των δικαιούχων, τα κριτήρια αξιολόγησης των αιτήσεων καθώς και οι λοιποί όροι υλοποίησης θα περιγραφούν στην Αναλυτική Πρόσκληση της Δράσης.

Για αναλυτικές πληροφορίες σχετικά με την Προδημοσίευσης της Δράσης «Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ», καθώς και για όλες τις απαραίτητες διαδικασίες και προϋποθέσεις συμμετοχής, μπορείτε να ανατρέξετε στο πλήρες κείμενο της Προδημοσίευσης μέσω του παρακάτω συνδέσμου.

Για περισσότερες πληροφορίες [**Πατήστε εδώ**](https://www.espa.gr/el/Pages/ProclamationsFS.aspx?item=6485)

## **Β. «Ενισχύσεις καταδυτικού τουρισμού» Υποέργο 7: Καταδυτικός και υποβρύχιος τουρισμός**

**Εισαγωγή**

Η «Ενίσχυση του Καταδυτικού Τουρισμού» αποτελεί ένα σημαντικό πρόγραμμα του Υπουργείου Τουρισμού, το οποίο στοχεύει στην ανάπτυξη και ενίσχυση του καταδυτικού τουρισμού στην Ελλάδα, υποστηρίζοντας καταδυτικά κέντρα, σχολές εκμάθησης υποβρύχιας κολύμβησης και επιχειρήσεις που παρέχουν υπηρεσίες καταδύσεων. Το πρόγραμμα αυτό εντάσσεται στο ευρύτερο πλαίσιο του Έργου «SUB7: Καταδυτικός και Υποβρύχιος Τουρισμός», το οποίο αποτελεί μέρος της Δράσης «Τουριστική Ανάπτυξη» του Εθνικού Σχεδίου Ανάκαμψης και Ανθεκτικότητας (ΕΣΑΑ).

Στόχος του έργου είναι η ενίσχυση του τουριστικού προϊόντος της χώρας, προωθώντας τη βιώσιμη ανάπτυξη και την αξιοποίηση των φυσικών και πολιτιστικών πλεονεκτημάτων της Ελλάδας μέσω της δημιουργίας και αναβάθμισης καταδυτικών πάρκων και υποθαλάσσιων αξιοθέατων.

Η δράση αυτή, σε ευθυγράμμιση με τις αρχές της Γαλάζιας Ανάπτυξης, προάγει την προστασία και προώθηση του υποβρύχιου περιβάλλοντος και στοχεύει στη διαφοροποίηση του τουριστικού προϊόντος της χώρας, προσφέροντας νέες, εξειδικευμένες δραστηριότητες που μπορούν να προσελκύσουν τουρίστες καθ' όλη τη διάρκεια του έτους. Με την ενίσχυση του καταδυτικού τουρισμού, η Ελλάδα στοχεύει στην ενδυνάμωση της τοπικής οικονομίας, τη δημιουργία νέων θέσεων εργασίας και την αναβάθμιση της τουριστικής της εικόνας.

**Επιλέξιμοι δικαιούχοι & προϋπολογισμός**

Η συνολική δημόσια δαπάνη της παρούσας Πρόσκλησης για τη χρηματοδότηση επενδυτικών σχεδίων είναι έξι εκατομμύρια διακόσιες χιλιάδες ευρώ (6.200.000,00€).

Δικαιούχοι για συμμετοχή στη δράση δύναται να είναι:

* Φορείς Διαχείρισης Καταδυτικών Πάρκων, όπως αυτοί ορίζονται στο άρθρο 13 του Ν. 3409/2005 (ΦΕΚ Α’ 273 /5.2005) από

100.000,00 € έως και 300.000,00€ με ένταση ενίσχυσης 100%

* Δημόσιες υπηρεσίες και οργανισμοί, οι οργανισμοί τοπικής αυτοδιοίκησης και οι αλιευτικοί συνεταιρισμοί για την δημιουργία Ελεύθερων Τεχνητών Υποβρύχιων Αξιοθέατων όπως περιγράφονται στο άρθρο 8 του Ν. 4688/2020 (ΦΕΚ Α’ 101/24.5.2020) από 50.000,00 € έως και 300.000,00€ με ένταση ενίσχυσης 100%
* **Υφιστάμενοι Πάροχοι Καταδυτικών Υπηρεσιών Αναψυχής (Καταδυτικά Κέντρα, Σχολές Εκμάθησης Υποβρύχιας Κολύμβησης)** όπως ορίζονται στο άρθρο 6 του Ν. 3409/2005 και εξειδικεύονται από την Υ.Α. 2131.7/76069/2022 (ΦΕΚ B’ 5617/02.011.2022), με ΚΑΔ 85.51.10.03 Υπηρεσίες εκμάθησης καταδύσεων **από 20.000,00 € έως και 200.000,00€ με ένταση ενίσχυσης έως 60%**

**Ενδεικτικές δαπάνες για Παρόχους Καταδυτικών Υπηρεσιών Αναψυχής με ΚΑΔ 85.51.10.03 Υπηρεσίες εκμάθησης καταδύσεων:**

* **Δαπάνες για αγορά και εγκατάσταση καινούργιου εξοπλισμού κατάδυσης** **και συστημάτων ασφαλείας**

(Έως και 100% του επιχορηγούμενου προϋπολογισμού)

* Rebreathers
* full face masks
* μικτά αέρια/ nitrox
* u/w drones
* u/w scooters
* οπτικοακουστικός εξοπλισμός
* εξωλέμβιες ηλεκτρικές μηχανές

\*Η επιλογή του εξοπλισμού θα γίνεται με γνώμονα την προστασία του περιβάλλοντος (π.χ. τεχνολογίες χαμηλής κατανάλωσης ενέργειας, μη μόλυνσης υδάτων κ.ά.)

* **Επενδύσεις σε προμήθεια ηλεκτρικών σκαφών για τη μετακίνηση εργαζομένων και πελατών** (Έως 80.000,00€)
* **Δαπάνες προβολής – προώθησης** (Έως 5.000,00€)
* Κατασκευή/αναβάθμιση ιστοσελίδας, δημιουργίας εφαρμογής για κινητά (application) και σχεδιασμός και παραγωγή ηλεκτρονικού πληροφοριακού υλικού
* **Δαπάνες για παροχή τεχνογνωσίας και εκπαίδευσης (**Έως και 10% του επιχορηγούμενου προϋπολογισμού)
* **Συμβουλευτικές υπηρεσίες** (Έως και 10% του επιχορηγούμενου προϋπολογισμού)
* Παρέχονται από εξωτερικούς συμβούλους για υπηρεσίες υποβολής και παρακολούθησης επενδυτικών σχεδίων.

**Βασικά κριτήρια επιλεξιμότητας για Παρόχους Καταδυτικών Υπηρεσιών Αναψυχής με ΚΑΔ 85.51.10.03 Υπηρεσίες εκμάθησης καταδύσεων:**

Οι επιχειρήσεις που ενδιαφέρονται να συμμετάσχουν στην Πρόσκληση για την «Ενίσχυση του Καταδυτικού Τουρισμού» θα πρέπει να πληρούν συγκεκριμένες προϋποθέσεις για να είναι επιλέξιμες.

Συγκεκριμένα:

1. **Υφιστάμενη Επιχείρηση:** Η επιχείρηση πρέπει να είναι ήδη ενεργή και να διαθέτει τον Κωδικό Αριθμό Δραστηριότητας (ΚΑΔ) 85.51.10.03 το αργότερο κατά την υποβολή της αίτησης
2. **Νόμιμη Άδεια Λειτουργίας:** Οι επιχειρήσεις πρέπει να διαθέτουν τη νόμιμη άδεια λειτουργίας σύμφωνα με την ισχύουσα νομοθεσία των Παρόχων Καταδυτικών Υπηρεσιών Αναψυχής. Η άδεια αυτή εκδίδεται βάσει του Ν. 3409/2005, και συγκεκριμένα του άρθρου 7 για τις Άδειες Παρόχων Καταδυτικών Υπηρεσιών, όπως εξειδικεύεται από την Υπουργική Απόφαση 2131.7/76069/2022 (ΦΕΚ Β’ 5617/2022)
3. **Ιδιωτική Συμμετοχή στην Επένδυση:** Η επιχείρηση πρέπει να αποδείξει την ύπαρξη Ιδιωτικής Συμμετοχής τουλάχιστον 40% του προϋπολογισμού της επένδυσης. Η ιδία συμμετοχή μπορεί να αποδειχθεί μέσω:

* Τραπεζικών Διαθεσίμων των Μετόχων ή Εταίρων
* Τραπεζικών Διαθεσίμων της επιχείρησης
* Πρόθεσης δανειοδότησης από τραπεζικό ίδρυμα ή έγκρισης δανείου

1. **Φερεγγυότητα του Φορέα:** Ο φορέας πρέπει να αποδείξει τη φερεγγυότητά του κατά την υποβολή της αίτησης, παρέχοντας τα εξής έγγραφα:

* Φορολογική ενημερότητα, σε ισχύ
* Ασφαλιστική ενημερότητα, σε ισχύ
* Ενιαίο πιστοποιητικό δικαστικής φερεγγυότητας

Αυτές οι προϋποθέσεις διασφαλίζουν ότι οι επιχειρήσεις που θα συμμετάσχουν στην Πρόσκληση διαθέτουν τη νομική και οικονομική δυνατότητα να υλοποιήσουν τις επενδύσεις τους, συμβάλλοντας στη βιώσιμη ανάπτυξη του καταδυτικού τουρισμού στην Ελλάδα.

**Τόπος υλοποίησης**

Για τους Παρόχους Καταδυτικών Υπηρεσιών Αναψυχής η επένδυση υλοποιείται σε ιδιόκτητο ή μισθωμένο χώρο.

Η επένδυση δύναται να υλοποιηθεί στην έδρα της εντασσόμενης επιχείρησης ή/και σε υποκατάστημα αυτής σε οποιαδήποτε Περιφερειακή Ενότητα.

Ως τόπο/τόπους για την υλοποίηση των ενεργειών ορίζεται αποκλειστικά μία κατηγορία Περιφέρειας.

**Περίοδος, τρόπος υποβολής και διάρκεια υλοποίησης επενδυτικών σχεδίων**

* Υποβολή των αιτήσεων από 16/10/2024 έως 20/12/2024 και ώρα 23:59
* Η περίοδος υποβολής των προτάσεων δύναται να λήξει σε χρόνο νωρίτερο της ανωτέρω προσδιορισμένης ημερομηνίας, σε περίπτωση εξάντλησης των διαθέσιμων πόρων
* Η διάρκεια υλοποίησης των επενδυτικών σχεδίων ορίζεται σε 12 μήνες με δυνατότητα παράτασης έως δύο (2) μηνών, που θα χορηγείται κατόπιν ειδικώς αιτιολογημένου και τεκμηριωμένου αιτήματος του Δικαιούχου αποκλειστικά για λόγους ανωτέρας βίας, σε κάθε περίπτωση έως 31 Δεκεμβρίου 2025. Σε κάθε περίπτωση **η καταληκτική ημερομηνία υποβολής της τελευταίας αίτησης καταβολής της ενίσχυσης δεν ξεπερνά την 31η/10/2025**.

Για αναλυτικές πληροφορίες σχετικά με την Πρόσκληση της Δράσης «Ενίσχυση του Καταδυτικού Τουρισμού», καθώς και για όλες τις απαραίτητες διαδικασίες και προϋποθέσεις συμμετοχής, μπορείτε να ανατρέξετε στο πλήρες κείμενο της Πρόσκλησης μέσω του παρακάτω συνδέσμου.

[Πατήστε εδώ](https://mintour.gov.gr/prosklisi-ypovolis-aitiseon-enischysis-katadytikoy-toyrismoy/).

# ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ

## **Α. Participatory Design**

Ο συμμετοχικός σχεδιασμός (Participatory Design) αποτελεί μια κρίσιμη προσέγγιση στον τομέα της αστικής ανάπτυξης και ανάπλασης, καθώς ενθαρρύνει την ενεργή συμμετοχή των κατοίκων στη διαμόρφωση του περιβάλλοντός όπου ζουν. Η διαδικασία αυτή βασίζεται στην αρχή ότι οι κάτοικοι διαθέτουν πολύτιμες πληροφορίες και απόψεις που μπορούν να συμβάλουν ουσιαστικά στην ολοκληρωμένη και βιώσιμη ανάπτυξη του αστικού τοπίου**. Στόχος του συμμετοχικού σχεδιασμού είναι η δημιουργία λειτουργικών και αισθητικά ελκυστικών χώρων που ανταποκρίνονται στις ανάγκες και τις προτιμήσεις των χρηστών τους**.

**Συμμετοχικός Σχεδιασμός: Θεμέλιο για την Επιτυχή Υλοποίηση**

Η διαδικασία της ανάπλασης ξεκινά με την ουσιαστική ακρόαση των αναγκών και των επιθυμιών των κατοίκων. Μέσα από δημόσιες διαβουλεύσεις, εργαστήρια και ανοιχτές συζητήσεις, οι κάτοικοι έχουν τη δυνατότητα να εκφράσουν τις απόψεις τους και να συμβάλουν ενεργά στη διαμόρφωση του τελικού σχεδίου. Ο συμμετοχικός σχεδιασμός διασφαλίζει ότι το έργο θα ανταποκριθεί με ακρίβεια στις πραγματικές ανάγκες της τοπικής κοινωνίας και θα συμβάλει στη βελτίωση της ποιότητας ζωής των πολιτών.

Η εφαρμογή του συμμετοχικού σχεδιασμού στις αστικές αναπλάσεις προσφέρει μια σειρά από οφέλη βοηθώντας στην ανάδειξη της τοπικής ταυτότητας και ενσωματώνοντας τις ιδιαίτερες ιστορικές και πολιτισμικές αξίες της περιοχής. Επιπλέον, έχει αποδειχθεί απολύτως κρίσιμος για την ανάπτυξη ολοκληρωμένων αστικών προτάσεων που αντικατοπτρίζουν τις ανάγκες και τις επιθυμίες των τοπικών κοινοτήτων. Η προσέγγιση αυτή διασφαλίζει ότι τα έργα ανάπλασης:

* Προωθούν την κοινωνική συνοχή και ενίσχυση της τοπικής ταυτότητας.
* Εξασφαλίζουν τη διαφάνεια και τη δημόσια υποστήριξη.
* Μειώνουν τις πιθανότητες αντίδρασης ή αντίστασης από την κοινότητα.
* Παρέχουν βιώσιμες λύσεις που βελτιώνουν την ποιότητα ζωής.

**Παραδείγματα Επιτυχούς Ενσωμάτωσης της Κοινότητας**

1. Ένα εξαιρετικό παράδειγμα εφαρμογής του συμμετοχικού σχεδιασμού συναντάμε στη Βαρκελώνη, με το πρόγραμμα “Superblocks” (Superilles). Το έργο αυτό είχε ως στόχο την αναδιοργάνωση αστικών τετραγώνων σε περιοχές με μειωμένη κυκλοφορία οχημάτων, ώστε να δημιουργηθούν περισσότεροι δημόσιοι χώροι για πεζούς και ποδηλάτες. Σε αυτήν την πρωτοβουλία, οι κάτοικοι κλήθηκαν να συμμετάσχουν ενεργά σε δημόσιες συναντήσεις και εργαστήρια, όπου μπορούσαν να προτείνουν ιδέες και λύσεις για τη διαμόρφωση των νέων χώρων. Μέσα από αυτήν τη διαδικασία, το πρόγραμμα προσαρμόστηκε καλύτερα στις ανάγκες και στις προτιμήσεις της κοινότητας, εξασφαλίζοντας την αποδοχή και υποστήριξη του από τους κατοίκους. Σήμερα, το πρόγραμμα “Superblocks” θεωρείται πρότυπο για αστικές παρεμβάσεις και θα δώσει προτεραιότητα στην ποιότητα ζωής και στην περιβαλλοντική βιωσιμότητα.

Η ενεργή συμμετοχή των κατοίκων δεν περιορίζεται μόνο στα αρχικά στάδια του σχεδιασμού. Αντίθετα, διασφαλίζεται καθ’ όλη τη διάρκεια της υλοποίησης του έργου, καθώς οι κάτοικοι ενημερώνονται τακτικά για την πρόοδο των εργασιών και έχουν τη δυνατότητα να παρέχουν συνεχή ανατροφοδότηση. Αυτή η διαρκής επικοινωνία ενισχύει το αίσθημα της ιδιοκτησίας και της υπευθυνότητας των πολιτών απέναντι στο έργο, καθιστώντας τους ουσιαστικούς συμμέτοχους στη διαμόρφωση του περιβάλλοντος στο οποίο ζουν.

1. Ένα άλλο, εξίσου σημαντικό παράδειγμα συμμετοχικού σχεδιασμού, αποτελεί το  Quartier Vauban στο Φράιμπουργκ της Γερμανίας στο οποίο η κοινότητα έπαιξε καθοριστικό ρόλο στην ανάπτυξη και υλοποίηση του έργου ανάπλασης. Αυτή η περιοχή προηγουμένως χρησιμοποιούνταν ως στρατιωτική βάση, και η μετατροπή της σε έναν βιώσιμο χώρο κατοικιών ήταν ένα project που ξεκίνησε στα μέσα της δεκαετίας του ’90. Η διαδικασία ανάπλασης στοχεύει στη δημιουργία μιας βιώσιμης κοινότητας με χαμηλές εκπομπές άνθρακα, έντονη χρήση ποδηλάτου και περιορισμένη χρήση ιδιωτικού αυτοκινήτου. Τα σχέδια ανάπλασης περιλάμβαναν εκτεταμένες συζητήσεις και εργαστήρια με τους κατοίκους. Μέσα από αυτή τη συμμετοχική προσέγγιση, κατασκευάστηκαν χώροι που προωθούν την κοινωνική αλληλεπίδραση, όπως κοινόχρηστοι κήποι και παιδικές χαρές, ενώ ταυτόχρονα προσφέρουν βιώσιμες λύσεις διαβίωσης. Το Quartier Vauban έχει γίνει μοντέλο αστικής βιωσιμότητας παγκοσμίως, προσελκύοντας ερευνητές και πολιτικούς που επιθυμούν να μάθουν από τις εφαρμογές της.

**Προοπτικές για το Μέλλον: Διαρκής Δέσμευση και Καινοτομία**

Η δέσμευση για την ενεργό συμμετοχή της κοινότητας δεν σταματά εδώ. Καθώς προχωρούν νέα έργα αναπλάσεων, συνεχίζεται η εξέλιξη των πρακτικών, αναζητώντας συνεχώς νέες μεθόδους εμπλοκής των πολιτών. Σημαντικό ρόλο σε αυτήν την προσπάθεια διαδραματίζει η τεχνολογία, με τη χρήση ψηφιακών πλατφορμών που επιτρέπουν στους κατοίκους να συμμετέχουν με μεγαλύτερη ευκολία και αμεσότητα.

Οι καλύτερες λύσεις αναδύονται μέσα από τη συνεργασία. Όταν οι κάτοικοι αισθάνονται ότι αποτελούν αναπόσπαστο μέρος της διαδικασίας και βλέπουν τις ιδέες τους να υλοποιούνται, το τελικό έργο δεν αποτελεί απλώς μια αρχιτεκτονική παρέμβαση, αλλά μια ουσιαστική αναβάθμιση της ποιότητας ζωής. Και αυτό είναι το ύψιστο επίτευγμα που μπορεί να επιτευχθεί μέσω μιας επιτυχημένης ανάπλασης.

# ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ

## **Α. Οδηγίες εφαρμογής των διατάξεων της παρ, 4 του άρθρου 8, της παρ.3 του άρθρου 9 του άρθρου 10 του ν. 4982/2022 και των άρθρων 45 και 51 παρ. 3, όπως ισχύουν, του ν.998/1979**

Με αφορμή των ερωτημάτων που έχουν τεθεί κατά καιρούς στο ΥΠΕΝ σχετικά με την διαδικασία ανάπτυξης Επιχειρηματικών Πάρκων σε εκτάσεις υπαγόμενες στη δασική νομοθεσία, παράχθηκαν οδηγίες εφαρμογής των κατωτέρω νομοθεσιών:

* **της παρ. 4 του άρθρου 8, της παρ. 3 του άρθρου 9, του άρθρου 10 του Ν.4982/2022 «Ίδρυση, ανάπτυξη, διαχείριση και λειτουργία των Επιχειρηματικών Πάρκων Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης»** και
* **των άρθρων 45 και 51 παρ. 3, όπως ισχύουν του Ν.998/1979 «Περί προστασίας των δασών και των δασικών εν γένει εκτάσεων της Χώρας».**

1. **Ν. 4982/2022**

**Άρθρο 6: Εταιρεία Ανάπτυξης και Διαχείρισης Επιχειρηματικού Πάρκου**

*1. “Η πρωτοβουλία ανάπτυξης Επιχειρηματικού Πάρκου (Ε.Π.) ανήκει σε Εταιρεία Ανάπτυξης και Διαχείρισης Επιχειρηματικού Πάρκου (Ε.Α.Δ.Ε.Π.). Για την επίτευξη του σκοπού της, η Ε.Α.Δ.Ε.Π. δύναται να εκμισθώνει, εκποιεί ή κατ’ άλλο τρόπο παραχωρεί εκτάσεις κυριότητάς της ή επί των οποίων διαθέτει άλλα δικαιώματα”.*

**Άρθρο 7: Ίδρυση Επιχειρηματικού Πάρκου**

1. “*Για την ίδρυση του Επιχειρηματικού Πάρκου (Ε.Π.), υποβάλλεται στη Διεύθυνση Αδειοδότησης Επιχειρήσεων και Επιχειρηματικών Πάρκων της Γενικής Γραμματείας Βιομηχανίας του Υπουργείου Ανάπτυξης και Επενδύσεων αίτηση από την ενδιαφερόμενη Εταιρεία Ανάπτυξης και Διαχείρισης Επιχειρηματικού Πάρκου (Ε.Α.Δ.Ε.Π.), η οποία συνοδεύεται από το* ***Επιχειρηματικό Σχέδιο*** *και από το παράβολο της παρ. 2 του άρθρου 46”*.

2. “*Το Επιχειρηματικό Σχέδιο αποτυπώνει τη σκοπιμότητα και οικονομική βιωσιμότητα του Ε.Π. και τη συμβατότητα των προβλεπόμενων χρήσεων γης με την προστασία του περιβάλλοντος και τη θέση ανάπτυξής του*. Το Επιχειρηματικό Σχέδιο περιλαμβάνει: *α) Τεχνοοικονομική μελέτη σκοπιμότητας - βιωσιμότητας β) Σύντομη παρουσίαση των μετόχων της Ε.Α.Δ.Ε.Π, γ) Τοπογραφικό διάγραμμα της έκτασης ανάπτυξης του Ε.Π. δ) Μελέτη Περιβαλλοντικών Επιπτώσεων ε) Μελέτη Τεχνικής Οργάνωσης της προτεινόμενης έκτασης…”*

**Άρθρο 8: Διασφάλιση έκτασης Επιχειρηματικού Πάρκου**

*4. “Στην περίπτωση εκτάσεων της παρ. 2 του άρθρου 51 του ν. 998/1979 ( ’Α289) είναι δυνατή η οργάνωση Ε.Π., σύμφωνα με την παρ. 3 του ως άνω άρθρου.* ***Ως προς τη δυνατότητα επέμβασης απαιτείται γνωμοδότηση των αρμοδίων δασικών υπηρεσιών. Στις περιπτώσεις αυτές, η διασφάλιση της έκτασης τεκμηριώνεται από τη θετική γνωμοδότηση της αρμόδιας δασικής υπηρεσίας, καθώς και την προβλεπόμενη στην περ. ε’ της παρ. 1 του άρθρου 8 του Ν. 4447/2016 ( ’Α241) προέγκριση, σύμφωνα με την παρ. 3 του άρθρου 9 του παρόντος”****.*

**Άρθρο 9: Χωροθέτηση Επιχειρηματικού Πάρκου (E.Π.)**

*1.“Τα Επιχειρηματικά Πάρκα χωροθετούνται σε εντός ή εκτός σχεδίου πόλεως έκταση ή περιοχή που προορίζεται για την υποδοχή των δραστηριοτήτων του άρθρου 5…”*

*2. “****Τα Ε.Π. αποτελούν Ειδικά Πολεοδομικά Σχέδια, σύμφωνα με την παρ. 7 του άρθρου 8 του ν. 4447/2016, τα οποία εγκρίνονται με την απόφαση του άρθρου 10 του παρόντος”.***

*3. “Αν, σύμφωνα με το επιχειρηματικό σχέδιο της Ε.Α.Δ.Ε.Π. για την εγκατάσταση του Ε.Π.,*

*δεν υπάρχει ειδική χωρικά καθορισμένη υπόδειξη, σύμφωνα με την περ. α) της παρ. 1 ή πρόβλεψη, σύμφωνα με την περ. β) της παρ. 1* ***ή στην έκταση ανάπτυξης του Ε.Π.******περιλαμβάνονται δασικές εκτάσεις ή δάση, απαιτείται προέγκριση με τη διαδικασία της******περ. ε’ της παρ. 1 του άρθρου 8 του ν. 4447/2016, τηρουμένης της παρ. 3 του άρθρου 51******του ν. 998/1979 ( ’Α289). Στη συνέχεια ακολουθείται η διαδικασία που προβλέπεται στο******άρθρο 7 για την υποβολή αίτησης ίδρυσης Ε.Π.”.***

**Άρθρο 10: Έγκριση ανάπτυξης Επιχειρηματικού Πάρκου**

*1. “Η ανάπτυξη του Επιχειρηματικού Πάρκου (Ε.Π.) εγκρίνεται με κοινή απόφαση των Υπουργών Ανάπτυξης και Επενδύσεων και Περιβάλλοντος και Ενέργειας και των κατά περίπτωση συναρμόδιων υπουργών που δημοσιεύεται στην Εφημερίδα της Κυβερνήσεως”.*

***5.”Μετά την υποβολή της Μελέτης Περιβαλλοντικών Επιπτώσεων ως μέρος του Επιχειρηματικού Σχεδίου, ακολουθείται άμεσα η διαδικασία της περ. β) της παρ. 2 του άρθρου 3 του ν. 4014/2011 ( ’Α209) πλην των υποπερ. Εε) και στστ) της περ. β)της ως άνω παρ. 2 ως προς τη σύνταξη και έκδοση Απόφασης Έγκριση Περιβαλλοντικών Όρων ή απόφασης απόρριψης, καθώς και η διαδικασία της παρ. 3 του ως άνω άρθρου. Η απόφαση έγκρισης ανάπτυξης του Ε.Π. συνιστά και την Απόφαση Έγκρισης Περιβαλλοντικών Όρων για το Ε.Π., κατά τον ν. 4014/2011”***.

**Από τις προαναφερόμενες διατάξεις, προκύπτει ότι για την έκδοση Απόφασης Έγκρισης Περιβαλλοντικών Όρων του Επιχειρηματικού, προηγείται υποχρεωτικά και η γνωμοδότηση των δασικών υπηρεσιών του άρθρου 45 παρ. 5 του ν. 998/1979 (πρβλ. σχετικά με τα ανωτέρω, άρθρο 10 παρ. 5 ν. 4982/2022, άρθρο 3 παρ. 2, περ. β και παρ. 3 ν. 4014/2011, άρθρο 45 ν. 998/1979).**

***10. “Στις περιπτώσεις που στην έκταση ανάπτυξης του Ε.Π. περιλαμβάνονται εκτάσεις της παρ. 2 του άρθρου 51 του ν. 998/1979 ( ’Α289), με την απόφαση της παρ. 1 του παρόντος εγκρίνεται η επέμβαση στις εκτάσεις αυτές…”.***

1. **Ν. 4447/2016**

**Άρθρο 8 - Ειδικά Πολεοδομικά Σχέδια**

*1.”α. Για τη χωρική οργάνωση και ανάπτυξη περιοχών ανεξαρτήτως διοικητικών ορίων, που μπορεί να λειτουργήσουν ως υποδοχείς σχεδίων, έργων και προγραμμάτων υπερτοπικής κλίμακας ή στρατηγικής σημασίας, για τις οποίες απαιτείται ειδική ρύθμιση των χρήσεων γης και των λοιπών όρων ανάπτυξής τους καταρτίζονται Ειδικά Πολεοδομικά Σχέδια (Ε.Π.Σ.). ….. Η περιοχή για την οποία καταρτίζεται ένα Ε.Π.Σ. ονομάζεται περιοχή επέμβασης…”.*

***“ε. Πριν από την έγκριση ενός Ε.Π.Σ., με σκοπό να κριθεί η καταρχήν δυνατότητα χωροθέτησής του, είναι δυνατόν να προηγηθεί η εξής διαδικασία προέγκρισης****: μετά από υποβολή αίτησης προέγκρισης από τον φορέα υλοποίησης του Ε.Π.Σ., χορηγείται σχετική προέγκριση με απόφαση του Υπουργού Περιβάλλοντος και Ενέργειας, η οποία εκδίδεται ύστερα από εισήγηση της αρμόδιας Υπηρεσίας και σύμφωνη γνώμη του Κεντρικού Συμβουλίου Πολεοδομικών Θεμάτων και Αμφισβητήσεων…”*

**Η απόφαση προέγκρισης κρίνει αποκλειστικά την καταρχήν δυνατότητα χωροθέτησης του Ε.Π.Σ. και δεν εξετάζει τις περιβαλλοντικές επιπτώσεις, οι οποίες κρίνονται στο στάδιο της οριστικής έγκρισης αυτού.**

1. **Ν. 4414/2011**

**Άρθρο 3: Έργα και δραστηριότητες υποκατηγορίας Α1**

*“1. Αρμόδια περιβαλλοντική αρχή για την περιβαλλοντική αδειοδότηση των έργων και δραστηριοτήτων της υποκατηγορίας Α1 του άρθρου 1 είναι το Υπουργείο Περιβάλλοντος, Ενέργειας και Κλιματικής Αλλαγής. Η έγκριση των περιβαλλοντικών όρων γίνεται με απόφαση του Υπουργού Περιβάλλοντος, Ενέργειας και Κλιματικής Αλλαγής.*

*2. Για την έκδοση της ΑΕΠΟ ακολουθείται η εξής διαδικασία: ….β. Εάν δεν επιλέγεται από τον υπόχρεο φορέα του έργου ή της δραστηριότητας η διαδικασία της γνωμοδότησης με την υποβολή φακέλου ΠΠΠΑ, τότε απαιτούνται: αα) Υποβολή φακέλου ΜΠΕ και φακέλου με συνοδευτικά έγγραφα και σχέδια τεκμηρίωσης, από τον φορέα του έργου ή της δραστηριότητας. ββ) Έλεγχος πληρότητας του φακέλου ΜΠΕ εντός αποκλειστικής προθεσμίας δέκα (10) εργάσιμων ημερών από την ημέρα υποβολής του. …γγ) Αποστολή του φακέλου της ΜΠΕ προς γνωμοδότηση στους αρμόδιους δημόσιους φορείς και υπηρεσίες και δημοσιοποίηση της ΜΠΕ για τη διενέργεια δημόσιας διαβούλευσης εντός μιας (1) εργάσιμης ημέρας από την ολοκλήρωση του ελέγχου πληρότητας … δδ) Συλλογή γνωμοδοτήσεων από τους αρμόδιους δημόσιους φορείς και υπηρεσίες και των απόψεων του κοινού στο πλαίσιο της δημόσιας διαβούλευσης εντός αποκλειστικής προθεσμίας τριάντα (30) εργάσιμων ημερών από την αποστολή και δημοσιοποίηση της ΜΠΕ. … εε) Αξιολόγηση της ΜΠΕ, των γνωμοδοτήσεων και απόψεων, καθώς και τυχόν απόψεων του φορέα του έργου ή της δραστηριότητας επ` αυτών και σύνταξη σχεδίου πλήρως αιτιολογημένης Απόφασης Έγκρισης Περιβαλλοντικών Όρων - ή απόφασης απόρριψης - εντός αποκλειστικής προθεσμίας είκοσι (20) εργάσιμων ημερών από την παρέλευση της προθεσμίας του σταδίου δδ) ή, σε περίπτωση σύγκλησης του ΚΕΣΠΑ, από την έκδοση της απόφασής του. στστ) Έκδοση Απόφασης Έγκρισης Περιβαλλοντικών Όρων εντός αποκλειστικής προθεσμίας δέκα (10) εργάσιμων ημερών από την παρέλευση της προθεσμίας του σταδίου εε)…….* ***Η Έγκριση των Περιβαλλοντικών Όρων δύναται να ενσωματώνεται σε μεταγενέστερη απόφαση άλλου αρμόδιου οργάνου, το οποίο ειδικώς προβλέπεται στην κείμενη νομοθεσία”.***

**Ν. 998/1979: Ρυθμίσεις δασικής νομοθεσίας**

**Άρθρο 45 - Γενικές διατάξεις**

*“1. Δεν επιτρέπεται, εν όλω ή εν μέρει, οποιαδήποτε επέμβαση που συνεπάγεται μεταβολή*

*του προορισμού των δασών και δασικών εκτάσεων, πλην όσων ορίζονται ως επιτρεπτές στο*

*παρόν Κεφάλαιο”.*

*“2. Κάθε επιτρεπτή επέμβαση σε δάση και δασικές εκτάσεις αποτελεί εξαιρετικό μέτρο. Επέμβαση σε δάση και δασικές εκτάσεις, καθώς και σε δημόσιες χορτολιβαδικές και βραχώδεις εκτάσεις, σύμφωνα με την περ. ε` της παρ. 5 του άρθρου 3, επιτρέπεται μετά από*

*έγκριση. Η έγκριση χορηγείται από την κατά τόπον αρμόδια Επιθεώρηση Εφαρμογής Δασικής Πολιτικής του Υπουργείου Περιβάλλοντος και Ενέργειας, εκτός αν ορίζεται άλλως στην παρ.4 του παρόντος ή στα άρθρα 46 έως 61, εντός προθεσμίας δέκα (10) εργάσιμων ημερών απότην εισήγηση της οικείας δασικής υπηρεσίας”.*

*“4. Αν για τη συγκεκριμένη δραστηριότητα ή έργο απαιτείται Απόφαση Έγκρισης Περιβαλλοντικών Όρων (Α.Ε.Π.Ο.) ή υπαγωγή σε Πρότυπες Περιβαλλοντικές Δεσμεύσεις (Π.Π.Δ.), η οποία εκδίδεται σύμφωνα με τα άρθρα 3, 4 και 8 του ν. 4014/2011 (Α` 209), τότε η έγκριση επέμβασης ενσωματώνεται σε αυτές, κατ` αντιστοιχία κατηγορίας έργου ή δραστηριότητας….”*

*“5. Κατά τη χορηγούμενη στα πλαίσια έκδοσης της Α.Ε.Π.Ο. ή υπαγωγής των Πρότυπων Περιβαλλοντικών Δεσμεύσεων (Π.Π.Δ.) γνωμοδότηση των δασικών υπηρεσιών εξετάζεται η συμβατότητα του έργου με τις διατάξεις της δασικής νομοθεσίας, η μη ύπαρξη άλλων διαθεσίμων δημοσίων εκτάσεων, που δεν υπάγονται στις προστατευτικές διατάξεις του παρόντος νόμου με την επιφύλαξη του τελευταίου εδαφίου της παρ. 3 του παρόντος άρθρου και οι τυχόν απαιτούμενες τροποποιήσεις των ισχυόντων διαχειριστικών σχεδίων και των εγκεκριμένων μελετών αναδάσωσης. Σε περίπτωση θετικής γνωμοδότησης τίθενται με αυτήν όροι και περιορισμοί για την ελαχιστοποίηση των τυχόν αρνητικών επιπτώσεων από την εκτέλεση και λειτουργία του έργου.”*

*“6.α. Μετά την έκδοση της Α.Ε.Π.Ο. ή την υπαγωγή σε Πρότυπες Περιβαλλοντικές Δεσμεύσεις (Π.Π.Δ.) με απόφαση του αρμόδιου Υπουργού ή του οικείου Συντονιστή της Αποκεντρωμένης Διοίκησης εντός τριάντα (30) ημερών από την ημερομηνία υποβολής του*

*αιτήματος, εκδίδεται πράξη πληροφοριακού χαρακτήρα της αρμόδιας Δασικής Αρχής με την*

*οποία εξειδικεύονται οι όροι και οι προϋποθέσεις κάθε επέμβασης, αναφέρονται δε σε αυτήν, ιδίως, τα στοιχεία του δικαιούχου, τα όρια, η θέση και το εμβαδόν της έκτασης, ο σκοπός της επέμβασης, ο χρόνος διάρκειάς της, με δυνατότητα ανανέωσής της. Αναφέρονται επίσης, η διαδικασία έκπτωσης του δικαιούχου σε περίπτωση μη τήρησης των όρων της επέμβασης, το ύψος του ανταλλάγματος χρήσης, τα όρια, η θέση και το εμβαδόν της προς αναδάσωση έκτασης, καθώς επίσης και οι όροι αποκατάστασης του φυσικού περιβάλλοντος μετά τη λήξη του χρόνου διάρκειας της επέμβασης”.*

Περαιτέρω το άρθρο 51 παρ. 2 του ν. 998/1979 αναφέρεται σε δημόσιες εκτάσεις των περιπτώσεων α΄ και β΄ της παραγράφου 5 του άρθρου 3 και, ελλείψει αυτών, σε δασικές εκτάσεις και η παρ. 3 ορίζει ότι:

“*3. Η δημιουργία επιχειρηματικού πάρκου (Ε.Π.), κατά την έννοια του άρθρου 41 του ν. 3982/2011 (Α΄ 143) είναι δυνατή στις εκτάσεις της παραγράφου 2 του παρόντος. Στην περίπτωση που λόγω του χωροταξικού σχεδιασμού του επιχειρηματικού πάρκου απαιτείται να συμπεριληφθεί τμήμα δάσους, τούτο δεν εκχερσώνεται αλλά παραμένει υποχρεωτικά ως χώρος πρασίνου, εφαρμοζομένης της παρούσας ως ειδικότερης διάταξης σε σχέση με τη διάταξη της περίπτωσης ε΄ της παραγράφου 6 του άρθρου 3 του παρόντος, όπως ισχύει. Στις περιπτώσεις δε αυτές ως επιφάνεια του γηπέδου για τον υπολογισμό της αρτιότητας και μόνο νοείται το σύνολο της επιφανείας της έκτασης”.*

**Ερμηνεία και εφαρμογή διατάξεων**

Από τις προεκτεθείσες διατάξεις, ερμηνευόμενες αυτοτελώς, αλλά και σε συνδυασμό μεταξύ τους, συνάγονται τα ακόλουθα: Tα επιχειρηματικά πάρκα αποτελούν Ειδικά Πολεοδομικά Σχέδια, σύμφωνα με την παρ. 7 του άρθρου 8 του ν. 4447/2016, τα οποία εγκρίνονται με κοινή απόφαση των Υπουργών Ανάπτυξης και Επενδύσεων και Περιβάλλοντος και Ενέργειας και των κατά περίπτωση συναρμόδιων υπουργών που δημοσιεύεται στην Εφημερίδα της Κυβερνήσεως του άρθρου 10 του ν. 4982/2002. Αν **στην έκταση ανάπτυξης του Ε.Π. περιλαμβάνονται δασικές εκτάσεις ή δάση, απαιτείται προκειμένης της καταρχήν διασφάλισης της έκτασης, σύμφωνα με τις ειδικές εφαρμοστέες εν προκειμένω διατάξεις της παρ. 4 του άρθρου 8 και της παρ. 3 του άρθρου 9 του ν. 4982/2022, α) η έκδοση απόφασης προέγκρισης με τη διαδικασία της περ. ε’ της παρ. 1 του άρθρου 8 του ν. 4447/2016, τηρουμένης της παρ. 3 του άρθρου 51 του ν. 998/1979, με την οποία κρίνεται αποκλειστικά η καταρχήν δυνατότητα χωροθέτησης του Ε.Π.Σ. και δεν εξετάζονται οι περιβαλλοντικές επιπτώσεις, οι οποίες κρίνονται στο στάδιο της οριστικής έγκρισης και β) η θετική γνωμοδότηση της αρμόδιας δασικής υπηρεσίας ως προς την καταρχήν δυνατότητα επέμβασης** (πρβλ. σχετικά με τα ανωτέρω, άρθρο 8 παρ. 4, 9 παρ. 3 ν. 4982/2022, περ. ε’ της παρ. 1 του άρθρου 8 του ν. 4447/2016, άρθρο 51 παρ. 3 ν. 998/1979). Ως αρμόδια δασική υπηρεσία νοείται το οικείο Δασαρχείο της περιοχής στην οποία σχεδιάζεται να αναπτυχθεί το Επιχειρηματικό Πάρκο.

Στη συνέχεια ακολουθείται η διαδικασία που προβλέπεται στο άρθρο 7 του ν. 4982/2022,

**για την υποβολή αίτησης στη Διεύθυνση Αδειοδότησης Επιχειρήσεων και Επιχειρηματικών Πάρκων της Γενικής Γραμματείας Βιομηχανίας του Υπουργείου Ανάπτυξης και Επενδύσεων από την ενδιαφερόμενη Εταιρεία Ανάπτυξης και Διαχείρισης Επιχειρηματικού Πάρκου (Ε.Α.Δ.Ε.Π.), η οποία συνοδεύεται από το Επιχειρηματικό Σχέδιο (άρθρο 9 παρ. 3, άρθρο 7 ν. 4982/2022).**

**Μετά την υποβολή της Μελέτης Περιβαλλοντικών Επιπτώσεων ως μέρος του Επιχειρηματικού Σχεδίου, ακολουθείται η διαδικασία της περ. β) της παρ. 2 του άρθρου 3 του ν. 4014/2011 ( ’Α209), για την έκδοση Απόφασης Έγκρισης Περιβαλλοντικών Όρων, στο πλαίσιο της οποίας, λαμβανομένης υπόψη της γνωμοδότησης που έχει χορηγηθεί από το οικείο Δασαρχείο κατά τις διατάξεις της παρ. 4 του άρθρου 8 του ν.4982/2022, χορηγείται η γνωμοδότηση των δασικών υπηρεσιών, σύμφωνα με το άρθρο 45 του ν. 998/1979. Η Απόφαση Έγκρισης Περιβαλλοντικών Όρων για το Ε.Π., κατά τον ν. 4014/2011 ενσωματώνεται στην απόφαση έγκρισης ανάπτυξης του Ε.Π, με την οποία εγκρίνεται και η επέμβαση στις περιλαμβανόμενες στην έκταση ανάπτυξης του Ε.Π. εκτάσεις της παρ. 2 του άρθρου 51 του ν. 998/1979 ( ’Α289) (πρβλ. σχετικά με τα ανωτέρω, άρθρο 10 παρ. 5 και 10 ν. 4982/2022).**

Επομένως από την παράθεση των ανωτέρω διατάξεων καθίσταται σαφές ότι όταν στην έκταση του Ε.Π. περιλαμβάνονται εκτάσεις της παρ. 2 του άρθρου 51 του ν. 998/1979, απαιτείται από την κείμενη περί επιχειρηματικών πάρκων νομοθεσία (άρθρο 8 παρ. 4, άρθρο 9 παρ. 3 ν. 4982/2022), προκειμένης της καταρχήν διασφάλισης της έκτασης, η χορήγηση θετικής γνωμοδότησης της δασικής υπηρεσίας, ήτοι του οικείου Δασαρχείου, σχετικά **με τη δυνατότητα επέμβασης** και **η έκδοση απόφασης προέγκρισης, προϋποθέσεις, η πλήρωση ή μη των οποίων ελέγχεται προκειμένης της έκδοσης της απόφασης έγκρισης του Ε.Π.**

Ακολούθως μετά την τήρηση της ανωτέρω διαδικασίας υποβάλλεται αίτηση για την έγκριση ανάπτυξης του Ε.Π., σύμφωνα με το άρθρο 7 του ν. 4982/2022 **και ακολουθείται η διαδικασία περιβαλλοντικής αδειοδότησης του ν. 4014/2011, στο πλαίσιο της οποίας γνωμοδοτούν οι δασικές υπηρεσίες σύμφωνα με το άρθρο 45 του ν. 998/1979 ως τα** **καθοριζόμενα στην παρ. 5 του ανωτέρω άρθρου 45 θέματα.** Απολήγουσας της ως άνω διαδικασίας στην έκδοση απόφασης **έγκρισης ανάπτυξης του Ε.Π, στην οποία ενσωματώνεται η ΑΕΠΟ του έργου και με την οποία εγκρίνεται και η επέμβαση ως προς τις περιλαμβανόμενες στην έκταση ανάπτυξης του Ε.Π. εκτάσεις της παρ. 2 του άρθρου 51 του ν. 998/1979.**

## **B. Απόφαση τροποποίησης του από 10 Σεπτεμβρίου 2024 Δημόσιου Διεθνούς Διαγωνισμού με τη Διαδικασία Ανταγωνιστικού Διαλόγου για την ανάθεση Σύμβασης Παραχώρησης του έργου: «Ανάπτυξη, αδειοδότηση, κατασκευή, λειτουργία, εκμετάλλευση και συντήρηση Επιχειρηματικού Πάρκου στο ακίνητο του πρώην Στρατοπέδου Γκόνου της ΓΑΙΑΟΣΕ ΑΕ»**

Παράταση έχει πάρει η Α’ Φάση του διαγωνισμού για το έργο «Ανάπτυξη, αδειοδότηση, κατασκευή, λειτουργία, εκμετάλλευση και συντήρηση Επιχειρηματικού Πάρκου στο ακίνητο του πρώην Στρατοπέδου Γκόνου της ΓΑΙΑΟΣΕ ΑΕ», με την πρόσκληση υποβολής ενδιαφέροντος να επιδέχεται ορισμένες τροποποιήσεις. Ως εκ τούτου, τροποποιείται η προθεσμία υποβολής του φακέλου εκδήλωσης ενδιαφέροντος και της προθεσμίας ηλεκτρονικής αποσφράγισης των προσφορών, μέσω του ΕΣΗΔΗΣ - Δημόσια Έργα, ως ακολούθως:

* **Ο όρος 4.7.1 της Πρόσκλησης τροποποιείται ως εξής:**

‘*Η Αναθέτουσα Αρχή και η Διενεργούσα τον Διαγωνισμό Αρχή θεωρούν ότι οι πληροφορίες που περιλαμβάνονται στην παρούσα Πρόσκληση και στο Παράρτημα αυτής επαρκούν για την υποβολή του Φακέλου Εκδήλωσης Ενδιαφέροντος και των σχετικών δικαιολογητικών. Εντούτοις, οι Ενδιαφερόμενοι δικαιούνται να λαμβάνουν συμπληρωματικές πληροφορίες ή διευκρινίσεις σχετικά με τον Διαγωνισμό και την παρούσα Πρόσκληση, κατόπιν έγγραφης υποβολής σαφών και συγκεκριμένων ερωτημάτων, μέσω της λειτουργικότητας της «Επικοινωνίας» του ΕΣΗΔΗΣ,* ***το αργότερο έως τις 01.11.2024*’**.

* **Ο όρος 10.1.1 της Πρόσκλησης τροποποιείται ως εξής:**

*‘Ο Φάκελος Εκδήλωσης Ενδιαφέροντος υποβάλλεται σύμφωνα με τις απαιτήσεις της παρούσας μέχρι την* ***15.11.2024 και ώρα 14:00*** *(Ώρα Ελλάδος) («Ημερομηνία Υποβολής»)’.*

* **Ο όρος 11.1.2 της Διακήρυξης τροποποιείται ως εξής:**

*‘Στη συνέχεια, τα μέλη της Επιτροπής Διενέργειας Διαγωνισμού, προβαίνουν σε ηλεκτρονική αποσφράγιση των Φακέλων Εκδήλωσης Ενδιαφέροντος, την* ***18.11.2024*** *και ώρα 11:00 (Ώρα Ελλάδος)’.*

Στο πλαίσιο αυτό, αντικαθίστανται όλα τα σημεία της Διακήρυξης στα οποία γίνονται σχετικές αναφορές.

Κατά τα λοιπά ισχύουν οι όροι της από 10 Σεπτεμβρίου 2024 Πρόσκλησης (ΑΔΑΜ- 24PROC015400960 2024-09-10). Διορθωτικό Προκήρυξης Σύμβασης (Corrigendum) απεστάλημε ηλεκτρονικά μέσα για δημοσίευση στις **06.10.2024** στην Υπηρεσία Εκδόσεων της ΕυρωπαϊκήςΈνωσης και έλαβε αριθμό δημοσίευσης **OJ S 196/2024 08/10/2024 (ΑΔΑΜ: 24PROC015562884 2024-10-09)**’.

# ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ

## **Α. Προγράμματα επαγγελματικής κατάρτισης χειριστών περονοφόρων μέχρι 2.500kg**

Ο χειρισμός περονοφόρων μηχανημάτων αποτελεί μια εργασία με ευρεία εφαρμογή στις καθημερινές δραστηριότητες επιχειρήσεων και φορέων ανεξαρτήτου μεγέθους ή έκτασης των δραστηριοτήτων τους. Αποτελεί διεργασία άρρηκτα συνδεδεμένη με τις εφαρμοζόμενες διαδικασίες τροφοδοσίας Α υλών και βοηθητικών υλικών, φορτοεκφόρτωσης οχημάτων, διαχείρισης αποθηκευτικών χώρων, εμπορευματικών δραστηριοτήτων και γενικά της εφοδιαστικής αλυσίδας επιχειρήσεων και επαγγελματικών φορέων.

Όπως είναι αντιληπτό, οι απαιτήσεις της αγοράς σε εργατοτεχνικό προσωπικό εξειδικευμένο στον χειρισμό των περονοφόρων μηχανημάτων είναι πολύ αυξημένες, καθιστώντας τα άτομα που έχουν τα σχετικά προσόντα, απαραίτητα στο εργατικό δυναμικό των επιχειρήσεων και φορέων που χρησιμοποιούν αντίστοιχο εξοπλισμό.

Ανακόλουθα όμως με τις αυξημένες απαιτήσεις της αγοράς σε εργατικό δυναμικό εξειδικευμένο στον χειρισμό περονοφόρων μηχανημάτων, οι απαιτήσεις της νομοθεσίας μέχρι το 2022 θέσπιζαν την διαδικασία απόκτησης των σχετικών προσόντων ιδιαίτερα δύσκολη για τις επιχειρήσεις και επαγγελματικούς φορείς, έως και ακατόρθωτη αναλόγως και του μεγέθους τους και κατά συνέπεια του εύρους εργατικού δυναμικού που είχαν την δυνατότητα να απασχολούν.

Σαφώς η διαδικασία χειρισμού δεν επιτρέπεται να εκτελείται από άτομα που δεν φέρουν τα απαραίτητα προσόντα και κατάρτιση, αυτό υφίσταται άλλωστε και γενικότερα στην Ευρωπαϊκή Ένωση όπου απαιτείται επίσης κατηρτισμένο προσωπικό, παρέχεται όμως η δυνατότητα και με σχετική ευχέρεια για παρακολούθηση, κατάλληλης εκπαίδευσης και εν συνεχεία πιστοποίησης προσόντων σχετικά. Σύμφωνα με την Εθνική Νομοθεσία για τους χειριστές περονοφόρων μηχανημάτων έργου (Προεδρικό Διάταγμα 113/2012), για την ανάθεση καθηκόντων χειριστή περονοφόρων απαιτείτο η ύπαρξη χειριστή ή και βοηθών χειρισμού υπό την επίβλεψη του. Συγκεκριμένα απαιτείται η παρουσία κατάλληλα αδειούχου χειριστή για την εκτέλεση εργασιών σε περονοφόρο μηχάνημα, ο οποίος επιτρέπεται να εποπτεύει παράλληλα μέχρι 2 βοηθούς χειριστές που εκτελούν την αντίστοιχη εργασία, με κατάλληλη οπτική επικοινωνία για επίβλεψη τους. Επίσης ορίζεται ότι ο βοηθός χειριστής παραμένει υπό την εποπτεία χειριστή για διάρκεια προϋπηρεσίας που ορίζεται σύμφωνα και με τις γραμματικές γνώσεις που διαθέτει, σε συνάφεια με το αντικείμενο του χειρισμού περονοφόρων μηχανημάτων. **Δύναται τέλος η δυνατότητα να αντικατασταθεί μέρος ή το σύνολο της προϋπηρεσίας εφόσον ο ενδιαφερόμενος – βοηθός χειριστή – παρακολουθήσει κατάλληλο πρόγραμμα επαγγελματικής εκπαίδευσης.**

Εν αντιθέσει όμως στην Εθνική επικράτεια και με το νομικό καθεστώς που δίεπε την διαδικασία μέχρι το 2022 με την έκδοση του Νόμου 4982, η διαδικασία εκπαίδευσης και πιστοποίησης χειριστών περονοφόρων δεν σύναδε με την φιλοσοφία και διαδικασίες εκπαίδευσης και πιστοποίησης τους, όπως ακολουθείται στα υπόλοιπα κράτη μέλη της Ευρωπαϊκής Ένωσης. Και στο θέμα αυτό απαιτήθηκε η πάροδος αρκετών ετών για την σχετική ευθυγράμμιση και της Εθνικής νομοθεσίας.

Ακολουθώντας την φιλοσοφία των υπολοίπων κρατών μελών της Ευρωπαϊκής Ένωσης για εξειδικευμένη εκπαίδευση και πιστοποίηση ατόμων στον χειρισμό περονοφόρων μηχανημάτων, με την έκδοση του Ν. 4982/22 και ειδικότερα του άρθρου 74, ορίζεται πλέον ότι για Μηχανήματα Έργου που εκτελούν εργασίες ανύψωσης και μεταφοράς φορτίων και προσώπων, ανυψωτικής δυνατότητας μέχρι 2.500kg αλλά και μεταξύ 2.500 και 4.000Kg, είναι δυνατή η υλοποίηση σχετικών προγραμμάτων επαγγελματικής εκπαίδευσης.

Παρερχόμενα 2 ετών από την έκδοση του Νόμου 4982/22, ακολούθησε η έκδοση της Υ.Α Αριθμ. 46557/12.06.24 όπου πλέον καθορίζεται και το περιεχόμενο του προγράμματος επαγγελματικής κατάρτισης που απαιτείται για τον χειρισμό περονοφόρων ανυψωτικών μηχανημάτων μέχρι 2.500kg ωφέλιμου φορτίου, δίνοντας την δυνατότητα για την κατάρτιση σχετικών σεμιναρίων και επιλύνοντας επιτέλους το θέμα της εξειδικευμένης επαγγελματικής κατάρτισης που ζητούσε η αγορά. Να σημειωθεί άλλωστε ότι το μεγαλύτερο ποσοστό των χρησιμοποιούμενων περονοφόρων στις επιχειρήσεις και φορείς της επικράτειας, είναι στο εύρος των απαιτήσεων ανυψωτικής ικανότητας μέχρι 2.500Kg, κατά συνέπεια γίνεται αντιληπτό ότι η Υπουργική Απόφαση Αριθμ. 46557/12.06.24 έδωσε λύση στο πρόβλημα εύρεσης εξειδικευμένων χειριστών του μεγάλου ποσοστού της αγοράς.

# ΘΕΜΑΤΑ ΣΥΣΤΗΜΑΤΩΝ ΔΙΑΧΕΙΡΙΣΗΣ & ΠΙΣΤΟΠΟΙΗΣΗΣ ΠΡΟΪΟΝΤΩΝ

## **Α. Ερμηνεία και Έκταση Δημιουργικής Ελεγκτικής Προληπτικός & Κατασταλτικός Έλεγχος**

Ο έλεγχος ορίζεται ως μία συστηματική, ανεξάρτητη και τεκμηριωμένη διαδικασία απόκτησης ελεγκτικών τεκμηρίων και η αντικειμενική αξιολόγησή τους, ώστε να βεβαιωθεί η ικανοποίηση προκαθορισμένων κριτηρίων ελέγχου (ISO 19011:2018). Μία διάκριση του ελέγχου είναι σε προληπτικό (ex ante) που ασκείται πριν την πραγματοποίηση μίας δημοσιονομικής πράξης και σε κατασταλτικό (ex post) που ασκείται μετά το πέρας της δημοσιονομικής πράξης.

**Προληπτικός Έλεγχος**

Ο προληπτικός έλεγχος διενεργείται σε στάδιο πριν την ολοκλήρωση μίας διαδικασίας (πχ πριν την εκταμίευση δημοσίων κονδυλίων). Για αυτό ο προληπτικός έλεγχος ξεκινά με την καταγραφή δεδομένων και την ανάλυση πληροφοριών που ανιχνεύουν πιθανές αποκλίσεις, ώστε να εξαλειφθούν τα αίτια μιας ανεπιθύμητης κατάστασης. Οι φορείς του δημοσίου και του ιδιωτικού τομέα θα πρέπει να αντιμετωπίζουν προληπτικά τόσο την έλευση κινδύνων όσο και την αναγνώριση ευκαιριών στο περιβάλλον ενός οργανισμού. Γιατί όμως ο προληπτικός έλεγχος είναι σημαντικός; Οι El Gharbaoui & Chraibi (2021) έχουν δείξει σημαντική συσχέτιση μεταξύ προληπτικού ελέγχου και οργανωσιακής επίδοσης. Επιβεβαιώνεται λοιπόν η αρχαία ρήση του Ιπποκράτη «κάλλιον του θεραπεύειν το προλαμβάνειν».

Κατά τα προηγούμενα έτη, το Ελεγκτικό Συνέδριο (ΕλΣυν) ασκούσε προληπτικό έλεγχο δαπανών στους ΟΤΑ αναφορικά με

α. έλεγχο επαρκούς πίστωσης στον Προϋπολογισμό

β. έλεγχο κανονικότητας της δαπάνης (πληρότητα δικαιολογητικών, ορθότητα διαδικασίας

γ. έλεγχο νομιμότητας της δαπάνης (κάλυψη λειτουργικών – νομοθετικών αναγκών, χρηστή δημοσιονομική διαχείριση)

Με τον Ν.4270/2014 (και την τροποποίηση του Ν.4337/2015) από 1/1/2019 δεν ασκείται πλέον προληπτικός έλεγχος στις δαπάνες των ΟΤΑ και των νομικών τους προσώπων.

Εισάγεται πλέον μια ισχυρότερη έννοια που αποτελεί υπερσύνολο του προληπτικού ελέγχου και ονομάζεται Σύστημα Εσωτερικού Ελέγχου (ΣΕΕ). Οι φορείς που υπάγονται στην ελεγκτική δικαιοδοσία του ΕλΣυν καλούνται να εγκαταστήσουν και να εφαρμόσουν ΣΕΕ. Το ΕΛΣυν θα πρέπει να κρίνει την αποτελεσματικότητα του ΣΕΕ κάθε φορέα ως προς την αντιμετώπιση των δημοσιονομικών κινδύνων που τον διατρέχουν. Ο νέος αυτός ρόλος περιγράφεται στην απόφαση ΦΓ8/55081 (ΦΕΚ4938/Β/9.11.2020).

**Κατασταλτικός Έλεγχος**

Ο κατασταλτικός έλεγχος διενεργείται σε στάδιο μετά την ολοκλήρωση μίας διαδικασίας (πχ μετά την εκταμίευση δημοσίων κονδυλίων). Ειδικά για το ΕλΣυν αποτελεί παραδοσιακή αρμοδιότητα ο έλεγχος των λογαριασμών των δημοσίων υπολόγων. Ο κατασταλτικός έλεγχος είναι ετήσιος και δειγματοληπτικός και διενεργείται μετά το τέλος κάθε οικονομικής χρήσης.

Το ΕλΣυν ασκεί κατασταλτικό έλεγχο αναφορικά με:

α. τήρηση χρηστής δημοσιονομικής διαχείρισης

β. τήρηση λογιστικών και διαχειριστικών συστημάτων

γ. ορθή απεικόνιση οικονομικών πράξεων

δ. νόμιμη λήψη δανείων και σύναψη συμβάσεων

ε. νόμιμη διαχείριση κινητής και ακίνητης περιουσίας

στ. έγκαιρη είσπραξη εσόδων , τελών, δικαιωμάτων, οφειλών και προστίμων

ζ. έλεγχο συστημάτων του φορέα

η. συμμόρφωση με προγενέστερες υποδείξεις

Ο κατασταλτικός έλεγχος ολοκληρώνεται από τον τοπικό επίτροπο με δύο εξής τρόπους:

1) με έκδοση «απαλλακτικής» πράξης που συνοδεύει την κήρυξη των λογαριασμών ως «ορθώς έχοντες» ή

2) με την έκδοση «καταλογιστικής» πράξης που συνοδεύει τον καταλογισμό ελλειμμάτων στους δημόσιους υπόλογους.

**Εσωτερικός Έλεγχος**

Ο εσωτερικός έλεγχος σύμφωνα με τον ορισμό του Institute of Internal Auditors είναι μια ανεξάρτητη και αντικειμενική, διαβεβαιωτική και συμβουλευτική δραστηριότητα, σχεδιασμένη να προσθέτει αξία και να βελτιώνει τις λειτουργίες ενός οργανισμού. Από αυτόν τον ορισμό γίνεται αντιληπτό το ευρύ φάσμα εφαρμογής του.

Ο εσωτερικός έλεγχος μπορεί να διατυπώνει γνώμη αναφορικά με:

α. ακρίβεια και αξιοπιστία οικονομικών καταστάσεων

β. εντοπισμό και διαχείριση κινδύνων του φορέα

γ. συμμόρφωση με νομοθεσία, εξωτερικούς και εσωτερικούς κανονισμούς και πολιτικές

δ. εκπλήρωση επιχειρησιακών στόχων

ε. αποτελεσματική χρήση πόρων

Ο εσωτερικός έλεγχος έρχεται να ελέγξει την ανθεκτικότητα του ΣΕΕ, να διατυπώσει γνώμη επί αυτού αλλά και να συμβάλλει στην βελτίωσή του με προτάσεις συμβουλευτικού χαρακτήρα.

**Δημιουργική Ελεγκτική**

Το επάγγελμα του ελεγκτή, εξωτερικού και εσωτερικού, κινείται στα πλαίσια κανόνων και αρχών που έχουν τεθεί από διεθνώς αναγνωρισμένα ινστιτούτα. Συγκεκριμένα, η International Federation of Accountants έχει συστήσει το International Auditing & Assurance Standards Board (IASB), το οποίο και εκδίδει τα διεθνή πρότυπα εξωτερικού ελέγχου International Standards on Auditing (ISA). Από την άλλη πλευρά, το Institute of Internal Auditors έχει συστήσει το International Internal Audit Standards Board (IIASB), το οποίο και εκδίδει τα διεθνή πρότυπα εσωτερικού ελέγχου Global Internal Audit Standards (GIAS). Η καθημερινή εργασία του κάθε ελεγκτή δεσμεύεται από τα ανωτέρω πρότυπα και οι ενέργειες του οφείλουν να ευθυγραμμίζονται με αυτά.

Παρόλα αυτά, ένας ελεγκτής έχει την διακριτική ευχέρεια να συντάξει το πρόγραμμα ελέγχου επιλέγοντας συγκεκριμένες διαδικασίες από το ελεγκτικό σύμπαν ή λογαριασμούς του λογιστικού κυκλώματος. Μπορεί να διεξάγει τυχαία ή υποκειμενική δειγματοληψία ενώ μπορεί να ερμηνεύσει ευρήματα σύμφωνα με τη κρίση του. Τα ίδια τα διεθνή πρότυπα δεν αποτελούν βιβλίο οδηγιών για τον έλεγχο αλλά ένα σύνολο κανόνων και αρχών. Έτσι λοιπόν ο ελεγκτής έχει μεγάλο περιθώριο κινήσεων που καταλήγει στην έκφραση ελεγκτικής γνώμης. Η εμπειρία, η αξιοπιστία και το κύρος ενός ελεγκτή είναι καθοριστικοί παράγοντες στην επιλογή του. Τέλος, η δυνατότητα του ελεγκτή να κινείται βάσει της αξιολογικής του κρίσης, είναι και ο λόγος που το επάγγελμα τον υποχρεώνει να ευθυγραμμίζεται με πρότυπο κώδικα δεοντολογίας ορισμένο από τους προαναφερθέντες οργανισμούς.

Η παραπάνω διακριτική ευχέρεια είναι πιθανό να αποτελέσει αντικείμενο εκμετάλλευσης και μέσο πίεσης προς τον ελεγκτή ώστε να μην ανιχνεύσει ή ακόμη και να αποκρύψει φαινόμενα απάτης μέσα στον οργανισμό. Ως παράδειγμα, ο επικεφαλής ελέγχου της Sunbeam Corp., που χρεοκόπησε εν μέσω σκανδάλου απάτης, ομολόγησε στο Διοικητικό Συμβούλιο ότι ‘πιέστηκε από τον Διευθύνοντα Σύμβουλο «φτάσει στα όρια» των λογιστικών αρχών’. Έτσι, ο επικεφαλής ελέγχου κατέφυγε σε πρακτικές «δημιουργικής ελεγκτικής» ώστε να ενισχύσει τη νομιμοφάνεια ενεργειών της διοίκησης αλλά και να αποτρέψει υποψίες από ελεγκτικούς μηχανισμούς και τους ίδιους τους μετόχους.

Ο Jones (2011) έχει κατηγοριοποιήσει γεωγραφικά την προέλευση της απάτης, συγκεντρώνοντας στοιχεία που δείχνουν τα εξής: στην Ευρώπη η απάτη πηγάζει στα προσωπικά οφέλη που επιδιώκουν να αποκομίσουν επιχειρηματίες και ανώτατοι διευθυντές ενώ στις ΗΠΑ η απάτη πηγάζει από την πίεση των επενδυτών (και των αναλυτών) για γρήγορες αποδόσεις. Σε κάθε περίπτωση ο ελεγκτής καλείται να εκφέρει ανεξάρτητη και αντικειμενική γνώμη ενώ ταυτόχρονα δέχεται πιέσεις για ωραιοποίηση από ισχυρούς ενδιαφερομένους.

Δυστυχώς για τον ελεγκτή, η αποκάλυψη μιας απάτης τις περισσότερες φορές τείνει να ενοχοποιεί και αυτόν αν όχι μόνον αυτόν. Πράγματι οι εμπειρικές έρευνες (Girard, 2005 και Guénin-Paracini & Gendron, 2010) δείχνουν ότι ο ελεγκτής αποτελεί εύκολα εξιλαστήριο θύμα και αναλώσιμο μέλος ενός οργανισμού.